SKRIFTLIG FORESPØRGSEL E-2462/99

af Paulo Casaca (PSE) til Kommissionen

(16. december 1999)

Om: Den europæiske jagtvåbentilladelse

Alle, der udøver jagt i Den Europæiske Union, skal være i besiddelse af en særlig jagtvåbentilladelse, en internationalt gyldig forsikring, et jagttegn, der er gyldigt i det land, hvor den pågældende ønsker at udøve jagt, samt have kendskab til jagtlovgivningen i dette land. Jægere skal udover denne dokumentation ligeledes være i besiddelse af en europæisk jagtvåbentilladelse udstedt af de forskellige nationale myndigheder, som dog blot indeholder de samme oplysninger som den nationale jagtvåbentilladelse.

Dette supplerende dokument øger i betydelig grad den bureaukratiske procedure og føjer intet nyttigt til den i forvejen obligatoriske nationale jagtvåbentilladelse.

Mener Kommissionen ikke, at det ville være på sin plads på EU-plan at harmonisere de nationale jagtvåbentilladelser og give dem et europæisk tilsnit, ligesom man har gjort med rejsepasset, og derefter afskaffe den europæiske jagtvåbentilladelse?

Agter Kommissionen at tage skridt hertil?

Svar afgivet på Kommissionens vegne af Frederik Bolkestein

(20. januar 2000)

I henhold til artikel 12 i Rådets direktiv 91/477/EØF af 18. juni 1991 om erhvervelse og besiddelse af våben(1) skal rejsende, der er i besiddelse af skydevåben, anvende

det europæiske våbenpas under en rejse gennem to eller flere medlemsstater. I princippet skal de tilladelser, som de berørte medlemsstater udsteder forud for rejsen, være anført på det europæiske våbenpas. Dog kan jægere og konkurrenceskytter uden forudgående tilladelse besidde et eller flere skydevåben af den i direktivets bilag I omhandlede kategori C og D for jægeres vedkommende og kategori B, C og D for konkurrenceskytternes vedkommende under en rejse gennem to eller flere medlemsstater med henblik på at udøve deres aktiviteter, når de er i besiddelse af et europæisk våbenpas, hvorpå dette eller disse våben er angivet, og de kan dokumentere grunden til rejsen, bl.a. ved forelæggelse af en indbydelse.

Kommissionen ønsker at påpege, at det europæiske våbenpas har et andet sigte end de dokumenter, der udstedes af medlemsstaternes nationale myndigheder vedrørende anvendelsen af våben, især jagtvåben, og som det ærede parlamentsmedlem henviser til. Formålet med det europæiske våbenpas er at gøre det nemmere for EU-borgere at rejse mellem to eller flere medlemsstater med deres våben. De dokumenter, der kræves i medlemsstaterne, vedrører besiddelse og især anvendelse af våben i hver enkelt medlemsstat, når de pågældende borgere udøver deres aktiviteter på dennes område.

Det fremgår af de høringer, Kommissionen har gennemført for nylig, både med myndighederne i medlemsstaterne og med de berørte parter, og af den rapport, som Kommissionen vil fremsende til Parlamentet og Rådet i løbet af år 2000, at det europæiske våbenpas er et væsentligt led i den ordning, der blev indført ved direktiv 91/477/EØF og som blev hilst velkommen af alle berørte parter især for at gøre det nemmere for jægere og konkurrenceskytter at rejse inden for Fællesskabet. En del af ovennævnte rapport kommer til at handle om, hvordan det europæiske våbenpas anvendes.

(1) EFT L 256 af 13.9.1991.